CELEX: 32013R0557
Language: hu
Date: 2013-06-17 00:00:00
Title: A Bizottság 557/2013/EU rendelete ( 2013. június 17. ) az európai statisztikákról szóló 223/2009/EK európai parlamenti és tanácsi rendeletnek a bizalmas adatokhoz való tudományos célú hozzáférés tekintetében történő végrehajtásáról és a 831/2002/EK bizottsági rendelet hatályon kívül helyezéséről  EGT-vonatkozású szöveg

18.6.2013   
            
            
               HU
            
            
               Az Európai Unió Hivatalos Lapja
            
            
               L 164/16
            
         A BIZOTTSÁG 557/2013/EU RENDELETE
   (2013. június 17.)
   az európai statisztikákról szóló 223/2009/EK európai parlamenti és tanácsi rendeletnek a bizalmas adatokhoz való tudományos célú hozzáférés tekintetében történő végrehajtásáról és a 831/2002/EK bizottsági rendelet hatályon kívül helyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az európai statisztikákról szóló 223/2009/EK európai parlamenti és tanácsi rendeletre (1) és különösen annak 23. cikkére,
   tekintettel az európai adatvédelmi biztos véleményére,
   mivel:
   
               (1)
            
            
               A 223/2009/EK rendelet megállapítja az európai statisztikák fejlesztésének, előállításának és közzétételének jogi keretét, beleértve a bizalmas adatok védelmére és az azokhoz való hozzáférésre vonatkozó általános rendelkezéseket is.
            
         
               (2)
            
            
               Az európai statisztikák céljára gyűjtött adatok hasznosságát maximalizálni kell, többek között a kutatók bizalmas adatokhoz való tudományos célú hozzáférésének javítása által.
            
         
               (3)
            
            
               Sok, a gazdasági, szociális, környezeti és politikai tudományok területén felmerült kérdést csak mélyreható elemzést lehetővé tévő, releváns és részletes adatok alapján lehet megfelelő módon megválaszolni. A kutatás céljára rendelkezésre álló részletes információk minősége és időszerűsége ebben az összefüggésben a társadalom tudományos alapú megértésének és irányításának fontos összetevőjévé vált.
            
         
               (4)
            
            
               Ezért a tudományos haladás érdekében végzett elemzések céljára a kutatói közösségnek szélesebb körű hozzáférést kell élveznie az európai statisztikák fejlesztéséhez, előállításához és közzétételéhez felhasznált bizalmas adatokhoz, a bizalmas statisztikai adatok esetében megkövetelt magas szintű védelem sérelme nélkül.
            
         
               (5)
            
            
               Azok a testületek, amelyek a társadalmi és politikai szempontból releváns területeken végzett tudományos kutatás érdekében történő adathozzáférés előmozdítása és biztosítása érdekében tevékenykednek, hozzájárulhatnak a bizalmas adatok tudományos célú közzétételének folyamatához, ezáltal javítva a bizalmas adatokhoz való hozzáférést.
            
         
               (6)
            
            
               A kockázatkezelés oldaláról történő megközelítés lehet a leghatékonyabb modell annak érdekében, hogy a bizalmas adatok szélesebb köre álljon rendelkezésre tudományos célokra, a válaszadók és a statisztikai egységek bizalmas jellegének megóvása mellett.
            
         
               (7)
            
            
               A bizalmas adatok fizikai és logikai védelmét szabályozási, adminisztratív, technikai és szervezeti intézkedések útján kell biztosítani. Ezek az intézkedések nem lehetnek olyan mértékűek, hogy korlátozzák a tudományos kutatás célját szolgáló adatok felhasználhatóságát.
            
         
               (8)
            
            
               Ebből a célból – összhangban a 223/2009/EK rendelettel – a tagállamok és a Bizottság megteszik a megfelelő intézkedéseket, hogy megakadályozzák és szankcionálják a statisztikai adatok bizalmas kezelésének esetleges megsértését.
            
         
               (9)
            
            
               Ez a rendelet különösen a magán- és a családi élet, valamint a személyes adatok védelmének teljes mértékű tiszteletben tartását (az Európai Unió alapjogi chartájának 7. és 8. cikke) szavatolja.
            
         
               (10)
            
            
               Ez a rendelet a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (2), valamint a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (3) sérelme nélkül alkalmazandó.
            
         
               (11)
            
            
               Ez a rendelet a környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelv (4) és a környezeti ügyekben az információhoz való hozzáférésről, a nyilvánosságnak a döntéshozatalban való részvételéről és az igazságszolgáltatáshoz való jog biztosításáról szóló Aarhusi Egyezmény rendelkezéseinek a közösségi intézményekre és szervekre való alkalmazásáról szóló, 2006. szeptember 6-i 1367/2006/EK európai parlamenti és tanácsi rendelet (5) sérelme nélkül alkalmazandó.
            
         
               (12)
            
            
               A bizalmas adatokhoz való tudományos célú hozzáférés tekintetében a közösségi statisztikákról szóló 322/97/EK tanácsi rendelet végrehajtásáról szóló, 2002. május 17-i 831/2002/EK bizottsági rendeletet (6) hatályon kívül kell helyezni.
            
         
               (13)
            
            
               Az e rendeletben előírt intézkedések összhangban állnak az európai statisztikai rendszer bizottságának (ESR-bizottság) véleményével,
            
         ELFOGADTA EZT A RENDELETET:
   1. cikk
   Tárgy
   E rendelet megállapítja azokat a feltételeket, amelyek mellett a statisztikai analízis és tudományos felhasználás céljából engedélyezni lehet a Bizottság (Eurostat) részére továbbított bizalmas adatokhoz való hozzáférést, valamint megállapítja a Bizottság (Eurostat) és a nemzeti statisztikai hatóságok között e hozzáférés megkönnyítése érdekében folytatott együttműködés szabályait.
   2. cikk
   Fogalommeghatározások
   E rendelet alkalmazásában a következő meghatározások érvényesek:
   1.   „tudományos célból felhasznált bizalmas adatok”: olyan adatok, amelyek kizárólag a statisztikai egység közvetett azonosítását teszik lehetővé, legyen szó akár biztonsági célú, akár tudományos célú fájlok felhasználásról;
   2.   „biztonsági célú fájlok”: olyan, tudományos célból felhasznált bizalmas adatok, amelyek esetében nem alkalmazták a statisztikai célú felfedhetőség ellenőrzésének további módszereit;
   3.   „tudományos célú fájlok”: olyan, tudományos célból felhasznált bizalmas adatok, amelyek esetében a statisztikai felfedhetőségre vonatkozó ellenőrzés módszereit alkalmazták annak érdekében, hogy – összhangban a jelenlegi bevált gyakorlattal – a statisztikai egység azonosításának kockázatát megfelelő szintre csökkentsék;
   4.   „a statisztikai célú felfedhetőség ellenőrzésének módszerei”: olyan módszerek, amelyek csökkentik a statisztikai egységekre vonatkozó információk felfedésének kockázatát, rendszerint a kibocsátott adatmennyiség korlátozása vagy az adat módosítása révén;
   5.   „hozzáférést biztosító létesítmény”: az a fizikai vagy virtuális környezet és annak szervezeti háttere, ahol tudományos célokra biztosított a bizalmas adatokhoz való hozzáférés;
   6.   „nemzeti statisztikai hatóságok”: a nemzeti statisztikai intézetek, valamint az egyes tagállamokban az európai statisztikák fejlesztéséért, előállításáért és közzétételéért felelős más nemzeti hatóságok, amelyeket a 223/2009/EK rendelettel összhangban jelöltek ki.
   3. cikk
   Általános elvek
   A Bizottság (Eurostat) tudományos célokra hozzáférést biztosíthat 223/2009/EK rendelet 1. cikke értelmében az európai statisztikák fejlesztése, előállítása és közzététele céljából tulajdonában álló bizalmas adatokhoz, az alábbi feltételek teljesülése mellett:
   
               a)
            
            
               a hozzáférést elismert kutatási egység kéri;
            
         
               b)
            
            
               megfelelő kutatási javaslatot nyújtottak be;
            
         
               c)
            
            
               megjelölték a tudományos célokra felhasználandó bizalmas adatok kért típusát;
            
         
               d)
            
            
               a hozzáférést vagy a Bizottság (Eurostat), vagy a Bizottság (Eurostat) által akkreditált más, hozzáférést biztosító létesítmény biztosítja;
            
         
               e)
            
            
               az adatot biztosító érintett nemzeti statisztikai hatóság megadta jóváhagyását.
            
         4. cikk
   Kutatási egységek
   (1)   A kutatási egységek elismerése az alábbiakra vonatkozó kritériumokon alapul:
   
               a)
            
            
               az egység célja; az egység céljának értékelését az egység alapszabálya, küldetése vagy más szándéknyilatkozata alapján kell végezni; az egység céljai között szerepelnie kell a kutatásnak is;
            
         
               b)
            
            
               az egység hírneve vagy tekintélye a minőségi kutatás terén, amelynek eredményeit nyilvánosan hozzáférhetővé teszi; az egység kutatási projektekben szerzett tapasztalatának értékelését többek között az egység publikációiról rendelkezésre álló listák és azon kutatási projektek alapján végzik, amelyekben az egység részt vett;
            
         
               c)
            
            
               a kutatást érintő belső szervezeti rendelkezések; a kutatási egység a kutatásra koncentráló független, jogi személyiséggel rendelkező szervezet vagy egy szervezeten belüli kutatási osztály; a kutatási egységnek függetlennek, a tudományos következtetések megfogalmazásakor önállónak kell lennie, és el kell különülnie azon testület politikai területeitől, amelyhez tartozik;
            
         
               d)
            
            
               az adatbiztonság biztosítása érdekében rendelkezésre álló biztosítékok; a kutatási egység teljesíti az adatbiztonságot szavatoló műszaki és infrastrukturális követelményeket.
            
         (2)   A kutatási egység megfelelően kijelölt képviselője titoktartási kötelezettségvállalást ír alá, amely az egység minden, tudományos célokra felhasznált bizalmas adathoz hozzáférő kutatójára nézve kötelező, és amely meghatározza a hozzáférés feltételeit, a kutatók kötelezettségeit, a statisztikai adatok bizalmasságának tiszteletben tartása érdekében hozott intézkedéseket és e kötelezettségek megsértése esetében alkalmazandó szankciókat.
   (3)   A Bizottság (Eurostat) – az ESR-bizottsággal együttműködve – iránymutatásokat, köztük a 4. cikk (2) bekezdésében említett titoktartási kötelezettségvállalást dolgoz ki a kutatási egységek értékelése céljából. A Bizottság (Eurostat) kellően indokolt esetben – az ESR-bizottság által jóváhagyott eljárási szabályoknak megfelelően – aktualizálja az iránymutatásokat.
   (4)   A kutatási egységek értékeléséről szóló jelentéseket a nemzeti statisztikai hatóságok számára hozzáférhetővé teszik.
   (5)   A Bizottság (Eurostat) karbantartja és honlapján közzéteszi az elismert kutatási egységek naprakész listáját.
   (6)   A Bizottság (Eurostat) rendszeresen újraértékeli a listán szereplő kutatási egységeket.
   5. cikk
   Kutatási javaslat
   (1)   A kutatási javaslat az alábbiakat jelöli meg kellő részletességgel:
   
               a)
            
            
               a kutatás törvényes célja;
            
         
               b)
            
            
               magyarázat arra vonatkozóan, hogy ez a cél nem bizalmas adatok felhasználásával miért nem teljesíthető;
            
         
               c)
            
            
               a hozzáférést kérelmező egység;
            
         
               d)
            
            
               az egyes kutatók, akik hozzáférnek az adatokhoz;
            
         
               e)
            
            
               az alkalmazni kívánt, hozzáférést biztosító létesítmények;
            
         
               f)
            
            
               azon adatkészletek és elemzésük módszerei, amelyekhez hozzáférést kérnek, valamint
            
         
               g)
            
            
               a megjelentetésre vagy egyéb közzétételre szánt kutatás tervezett eredménye.
            
         (2)   A kutatási javaslathoz az adatokhoz hozzáférő kutatók által aláírt egyéni titoktartási nyilatkozatokat mellékelnek.
   (3)   A Bizottság (Eurostat) – az ESR-bizottsággal együttműködve – iránymutatásokat dolgoz ki a kutatási javaslatok értékelése céljából. A Bizottság (Eurostat) kellően indokolt esetben az ESR-bizottság által jóváhagyott eljárási szabályoknak megfelelően aktualizálja az iránymutatásokat.
   (4)   A kutatási javaslatok elemzéséről készült jelentéseket azon nemzeti statisztikai hatóságok rendelkezésére kell bocsátani, amelyek az érintett bizalmas adatokat továbbították a Bizottság (Eurostat) számára.
   6. cikk
   A nemzeti statisztikai hatóságok álláspontja
   (1)   Minden kutatási javaslat esetében az adatokhoz való hozzáférés biztosítását megelőzően ki kell kérni az érintett bizalmas adatokat továbbító nemzeti statisztikai hatóság jóváhagyását. A nemzeti statisztikai hatóság a kutatási javaslat értékeléséről szóló megfelelő jelentés kézhezvételétől számított négy héten belül benyújtja álláspontját az Eurostathoz.
   (2)   Az érintett bizalmas adatokat továbbító nemzeti statisztikai hatóságok és a Bizottság (Eurostat) lehetőség szerint hozzájárulnak a konzultációs eljárás egyszerűsítéséhez és időszerűségének javításához.
   7. cikk
   Bizalmas adatok tudományos célú felhasználása
   (1)   A biztonsági célú fájlokhoz abban az esetben biztosítható hozzáférés, ha a kutatás eredményeit csak akkor teszik közzé, ha meggyőződtek róla, hogy az nem fed fel bizalmas adatokat. A biztonsági célú fájlokhoz csak a Bizottság (Eurostat) hozzáférést biztosító létesítményein belül, illetve más, a Bizottság (Eurostat) által kimondottan erre a célra akkreditált hozzáférést biztosító létesítményeken belül lehet hozzáférést biztosítani.
   (2)   A tudományos célú fájlokhoz abban az esetben biztosítható hozzáférés, amennyiben a hozzáférést kérelmező kutatási egység meghozta a megfelelő biztonsági intézkedéseket. A Bizottság (Eurostat) közzéteszi a szükséges biztonsági intézkedésekre vonatkozó információkat.
   (3)   A nemzeti statisztikai hatóságokkal együttműködve a Bizottság (Eurostat) kutatási felhasználás céljából adatkészleteket készít a tudományos célból felhasznált bizalmas adatok különféle típusai számára. Kutatási célból készített adatkészlet esetében a Bizottság (Eurostat) és a nemzeti statisztikai hatóságok számításba veszik a bizalmas adatok jogellenes nyilvánosságra hozatalának kockázatát és hatását.
   8. cikk
   Hozzáférést biztosító létesítmények
   (1)   A bizalmas adatokhoz való tudományos célú hozzáférést a Bizottság (Eurostat) által akkreditált, hozzáférést biztosító létesítmények útján biztosíthatják.
   (2)   A hozzáférést biztosító létesítményt a nemzeti statisztikai hatóságokon belül kell kijelölni. A hozzáférést biztosító létesítmények kivételes esetben – az érintett adatokat átadó nemzeti statisztikai hatóságok kifejezett előzetes jóváhagyását követően – a nemzeti statisztikai hatóságokon kívül is elhelyezhetők.
   (3)   A hozzáférést biztosító létesítmények akkreditálása olyan kritériumokon alapul, amelyek a hozzáférést biztosító létesítmény céljára, a létesítmény szervezeti felépítésére, valamint az adatbiztonság és adatgazdálkodás szabványaira vonatkoznak.
   (4)   A Bizottság (Eurostat) – az ESR-bizottsággal együttműködve – iránymutatásokat dolgoz ki a hozzáférést biztosító létesítmények értékelése céljából. A Bizottság (Eurostat) kellően indokolt esetben az ESR-bizottság által jóváhagyott eljárási szabályoknak megfelelően aktualizálja az iránymutatásokat.
   (5)   A hozzáférést biztosító létesítmények értékeléséről szóló jelentéseket a nemzeti statisztikai hatóságok számára hozzáférhetővé kell tenni. A jelentések tartalmazzák azon bizalmas adatok típusára vonatkozó ajánlást, amelyekhez a hozzáférést biztosító létesítmény hozzáférést biztosíthat. A Bizottság (Eurostat) a hozzáférést biztosító létesítmény akkreditálását megelőzően tanácsot kér az ESR-bizottságtól.
   (6)   A hozzáférést biztosító létesítmény vagy a hozzáférést biztosító létesítményt befogadó szervezet megfelelően kijelölt képviselője és a Bizottság (Eurostat) szerződést írnak alá, amely a bizalmas adatok védelmének tiszteletben tartása és a szervezeti intézkedések tekintetében meghatározza a hozzáférést biztosító létesítmény kötelezettségeit. A Bizottságot (Eurostat) rendszeresen tájékoztatni kell a hozzáférést biztosító létesítmény által végzett tevékenységekről.
   (7)   A Bizottság (Eurostat) karbantartja és honlapján közzéteszi az akkreditált, hozzáférést biztosító létesítmények listáját.
   9. cikk
   Szervezési kérdések
   (1)   A Bizottság (Eurostat) rendszeresen tájékoztatja az ESR-bizottságot az adminisztratív, technikai és szervezeti intézkedésekről, amelyeket a bizalmas adatok fizikai és logikai védelmének biztosítása érdekében vagy abból a célból hozott meg, hogy a jogellenes nyilvánosságra hozatal vagy a hozzáférésnek az engedélyezett céltól eltérő bármely felhasználásának kockázatát figyelemmel kísérje és megakadályozza.
   (2)   A Bizottság (Eurostat) honlapján közzéteszi az alábbiakat:
   
               a)
            
            
               iránymutatások a kutatási egységek, a kutatási javaslatok és a hozzáférést biztosító létesítmények értékelésére;
            
         
               b)
            
            
               az elismert kutatási egységek listája;
            
         
               c)
            
            
               az akkreditált, hozzáférést biztosító létesítmények listája;
            
         
               d)
            
            
               a kutatási célból felhasznált adatkészletek listája a vonatkozó dokumentációval és a hozzáférés rendelkezésre álló módjaival.
            
         10. cikk
   Hatályon kívül helyezés
   A 831/2002/EK rendelet hatályát veszti.
   A hatályon kívül helyezett rendeletre való hivatkozásokat erre a rendeletre való hivatkozásként kell értelmezni.
   11. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. június 17-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 87., 2009.3.31., 164. o.
   
      (2)  HL L 281., 1995.11.23., 31. o.
   
      (3)  HL L 8., 2001.1.12., 1. o.
   
      (4)  HL L 41., 2003.2.14., 26. o.
   
      (5)  HL L 264., 2006.9.25., 13. o.
   
      (6)  HL L 133., 2002.5.18., 7. o.